สำนักงานส่งเสริมเศรษฐกิจสร้างสรรค์ จัดกิจกรรมภายใต้โครงการ “UNFOLDING BANGKOK สนับสนุนเศรษฐกิจสร้างสรรค์ ส่งเสริมการท่องเที่ยว
นางสาวทิพานัน ศิริชนะ รองโฆษกประจำสำนักนายกรัฐมนตรี กล่าวเชิญชวนชาวกรุงเทพมหานคร นักท่องเที่ยวจากทุกจังหวัดทั่วประเทศและนักท่องเที่ยวชาวต่างชาติ เที่ยวเทศกาล “UNFOLDING BANGKOK เปิดประสบการณ์ใหม่กรุงเทพมหานคร” ตามนโยบายรัฐบาลของพลเอก ประยุทธ์ จันทร์โอชา ที่เดินหน้าต้อนรับนักท่องเที่ยว ทั้งชาวไทยและชาวต่างชาติอย่างเต็มรูปแบบ เพื่อขับเคลื่อนเศรษฐกิจอย่างต่อเนื่อง จึงได้มอบหมายหลายหน่วยงานดำเนินการให้เป็นรูปธรรม รวมถึงสำนักงานส่งเสริมเศรษฐกิจสร้างสรรค์ (องค์การมหาชน) หรือ CEA ภายใต้การกำกับดูแลของนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ร่วมกับกรุงเทพมหานคร การท่องเที่ยวแห่งประเทศไทยและสำนักงานส่งเสริมการจัดประชุมและนิทรรศการ (องค์การมหาชน) จัดกิจกรรมนำร่องในกรุงเทพฯ ภายใต้โครงการ “UNFOLDING BANGKOK เปิดประสบการณ์ใหม่กรุงเทพมหานคร จัดขึ้นตั้งแต่วันที่ 12 พฤศจิกายน 2565 - 5 มีนาคม 2566 เพื่อนำจุดแข็งด้านวัฒนธรรมที่เป็นเอกลักษณ์ในมิติต่างๆ ทั้งศิลปะ ชุมชนและวิถีชีวิตมาต่อยอดด้วยความคิดสร้างสรรค์เป็นซอฟต์พาวเวอร์ ที่ส่งเสริมการท่องเที่ยว อีกทั้งเป็นโอกาสดีได้นำเสนอบรรยากาศการท่องเที่ยวของประเทศไทยให้กับผู้มาร่วมประชุมความร่วมมือทางเศรษฐกิจในภูมิภาคเอเชีย-แปซิฟิก หรือเอเปค ที่กรุงเทพมหานคร ระหว่างวันที่ 16-19 พฤศจิกายน 2565 ที่ไทยเป็นเจ้าภาพเพื่อสร้างภาพลักษณ์ที่ดีต่อการท่องเที่ยวของไทยอีกด้วย